Zápisnica  zo zasadnutia Obecného zastupiteľstva obce Zemianske Kostoľany 
dňa 20.2.2013

Prítomní: poslanci OZ a hostia podľa prezenčnej listiny
Neprítomný: Ing.M.Rolinec neospravedlnený

Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovania dňa 16.1.2013.
5.	Správa hlavného kontrolóra obce o kontrolnej činnosti v roku 2012.
6.	Správy predsedov komisií o činnosti komisií za rok 2012.
7.	Prejednanie žiadostí.
8.	Diskusia.
9.	Uznesenia.
10.	Záver.

K bodu č.1 - Otvorenie.
Ing.G.Kovač – privítal všetkých poslancov OZ, prítomných zamestnancov a občanov obce a otvoril zasadnutie OZ. Prečítal program zasadnutia OZ, zo strany poslancov OZ neboli žiadne doplňujúce body.
Ing.J.Krett – žiadal doplniť pred bod č.5 ešte jeden bod o predložení správy o ukončení kontrolnej činnosti za predchádzajúce obdobie. Bol by rád, keby sa tieto správy dali ešte pred správou o kontrolnej činnosti za rok 2012. Mne hovorí jednoznačne zákon SNR č.369/1990 Zb. o obecnom zriadení, že v zmysle § 18f,ods.1 písmeno e) som povinný ako kontrolór obce najmenej raz ročne a to do 60 dní od skončenia kalendárneho roka, predložiť OZ správu o kontrolnej činnosti za predchádzajúci rok.
V pondelok ich poslal mailom na obecný úrad.
Ing.B.Bajgar – poslanci tú správu zatiaľ neobdržali, mali by si ju prečítať a posunúť na ďalšie zasadnutie OZ.  
Ing. G. Kovač – pán kontrolór až dnes mi predložil správy a nebol ani čas na ich prerokovanie.
V.Oršula – môžu to vziať na vedomie.
Mgr. Melišková – otázka znie, či sa tomu budeme teraz venovať, keď sa nevieme k správam vyjadriť
Ing.Krett – po ukončení kontroly mu zákon ukladá informovať OZ, úlohy sú určené pre obecný úrad, ale môže sa to presunúť na budúce zasadnutie OZ.
OZ schvaľuje program zasadnutia OZ podľa pôvodne predloženého návrhu.

K bodu č.2 - Určenie zapisovateľa a overovateľov zápisnice.
Ing.G.Kovač – za zapisovateľku určil Vieru Hulínyiovú, za overovateľov zápisnice Mgr.I.Meliškovú  a V.Matejova.

K bodu č.3 - Voľba návrhovej komisie.
Ing.G.Kovač – do návrhovej komisie navrhol za predsedu PaedDr.I.Plachú, za členov Ing.B.Bajgara a P.Rybára.
OZ volí návrhovú komisiu podľa predloženého návrhu.

K bodu č.4 - Kontrola plnenia uznesení z rokovania dňa 16.1.2013.
Ing.G.Kovač – konštatoval, že uznesenia sú splnené, niektoré sú v štádiu plnenia, ako uznesenie 3/13 a 4/13 – cena obce, ocenenia sú už vyhotovené, už len treba určiť dátum odovzdania.
PaedDr.Plachá – cenu obce navrhuje 1.3.2013 v piatok o 16,00 hodine.
V.Hulínyiová – práve v tom termíne má byť aj vyhlásenie manželstva, len ešte nie je známa presná hodina, treba to zistiť a dohodnúť sa, aby sa časové termíny nestotožňovali.
Ing.G.Kovač – zistia termín sobáša u matrikárky a dohodnú sa na presnej hodine obradu.
Pokračoval, uznesenie 5/13 –  sa plní, dnes práve začína predvolebná kampaň,  priestory sú k dispozícii na nahlásenie kampane jednotlivým kandidátom na post starostu obce.
V.Hulínyiová – doteraz si nahlásili prenájom na kampaň 4 kandidáti.
Ing. G. Kovač – 6/13 – 9/13 schválené finančné prostriedky z rozpočtu obce  na rok 2013 , žiadateľ eRko – bola odoslaná výzva k podpisu zmluvy, ktorú ešte nepodpísali, JD na Slovensku prevzali zmluvu na podpis, RK-cirkev bola im tiež odoslaná výzva na prevzatie a podpísanie zmluvy a Cirkevný zbor ECAV na Slovensku už prevzal zmluvu na podpis.

K bodu č.5 - Správa hlavného kontrolóra obce o kontrolnej činnosti v roku 2012.
Ing.J.Krett – prečítal správu o kontrolnej činnosti za rok 2012, oboznámil s ňou poslancov OZ aj prítomných občanov. Správa je priložená k zápisnici.
Ing.B.Bajgar – súhlasí s pripomienkou o doložení správy o plnení uznesení k zápisnici zo zasadnutí OZ.
Ing.J.Krett – bola prijatá smernica, kde aj poslanci a komisie majú právo kontrolnej činnosti.
Poslanci majú právo kontrolovať plnenie uznesení, veď to sú ich uznesenia . Aj plnenie uznesení by si mali vopred prečítať, aby boli oboznámení o ich plnení vopred.
Ing.B.Bajgar – inventarizácia pokladní bola vykonaná aj 31.12.2012? Nebol prekročený denný limit?
Ing.J.Krett – do roka sú predpísané 4 kontroly pokladne, urobil počas roka 5, vrátane aj toho 31.12.2012. Kontrolu robil počas dňa, takže nevie preukázať či bol prekročený limit, pretože uzávierka sa robí na konci dňa, takže nemá poznatok o prekročení limitu. Ale počas kontroly to bolo v poriadku.

K bodu č.6 - Správy predsedov komisií o činnosti komisií za rok 2012.
a)Finančná komisia – A.Vršková – prečítala správu a priložila k zápisnici OZ
b)Sociálna komisia -  Mgr.I.Melišková - prečítala správu a priložila k zápisnici OZ
c)Stavebná komisia – V.Oršula - prečítal správu a priložil k zápisnici OZ
d)Komisia životného prostredia – V.Matejov - prečítal správu a priložil k zápisnici OZ
e)Komisia kultúry – PaedDr.I.Plachá - prečítala správu a priložila k zápisnici OZ
f)Komisia pre konflikt záujmov – Ing.B.Bajgar - prečítal správu a priložil k zápisnici OZ

K bodu č.7 - Prejednanie žiadostí.
Mgr.I.Melišková – komisia riešila jednu žiadosť o sociálnu výpomoc. Žiadosť nespĺňala predpísané požiadavky podľa VZN 3/2012 , napriek tomu sa s ňou komisia zaoberala. Komisia  nedoporučuje žiadosť schváliť, nakoľko žiadateľ má nevysporiadané finančné záväzky voči obci, a tým nespĺňa podmienku VZN č. 3/2012 čl. II. Základné ustanovenia bod 1b).
Na OcÚ bolo doručených 7 žiadostí do poradovníka o pridelenie bytu, celkový počet žiadostí je 85. Na žiadosti bola zaslaná odpoveď.
V.Oršula – riešia jednu žiadosť o kúpu pozemku, len žiadateľ ešte nepredložil požadované podklady, takže žiadosť je ešte stále v riešení.
V.Matejov – žiadosť od p.Čuperku, nájomca bude posudzovaný podľa smerníc obce a podľa zákona.
Ing.P.Ďanovský – informoval, že sa predpokladá ku koncu apríla ukončenie nájomnej zmluvy s doktorom Šiškom, ústne mu bolo podané, že má nastúpiť nový lekár a prevziať obvod.

K bodu č.8 - Diskusia.
Poslanci – PaedDr.I.Plachá – v diskusii chce priviesť na pravú mieru a objasniť obvinenia manželov Gašparových z minulého zasadnutia OZ. Bohužiaľ tu dnes nie sú, aby si mohli vypočuť aj druhú stranu veci. Vzniknutú situáciu riešili členovia Rady školy na ich zasadnutí spolu s riaditeľkou školy. Vyjadrila sa k spomínaným skutočnostiam a doložila určité doklady a dokumentácie o tom, že manželia Gašparoví nemali pravdu a šíria mylné informácie o situácii v ZŠ.
Vysvetlenie situácie vzala na seba ako členka Rady školy.  Väčšina skutočností naozaj patrí pod kompetencie ZŠ, nie OZ ani RŠ, ale riešilo sa to, nakoľko týmito informáciami sa znevažovalo meno ZŠ. Zápisnica zo zasadnutia RŠ bola odoslaná poslancom OZ.
Vysvetlila situáciu od prijatia do zamestnania Mgr.Gašparovej bývalým riaditeľom školy Mgr.I.Neúročným na 100% úväzok, prečítala úväzky aj iných zamestnancov školy.
Na základe inšpekcií vyvolaných samou sťažovateľkou prišla o časť úväzku tým, že inšpekcia neodporučila vyučovanie anglického jazyka jej osobou. Takže učila len slovenský jazyk, literatúru a výtvarnú výchovu, na čo má aprobáciu.
Zníženie pracovného úväzku nepostihlo len ju ako zamestnankyňu, ale úväzky boli podľa potreby znižované aj iným učiteľom. Nešlo tu o diskriminovanie len jej osoby, ako tvrdili jej rodičia. Čo sa týka aj stravovania v školskej jedálni, ktoré jej bolo taktiež krátené podľa odpracovaných hodín. Podľa zákona má zamestnanec nárok na stravný lístok po odpracovaní 4 hodín denne, nakoľko sa každý deň tak nestalo, nevznikol jej nárok na stravnú jednotku. V dňoch, kedy učí viac ako 4 hodiny, jej nárok na stravovanie vzniká a aj ho využíva. Platí to rovnako pre všetkých zamestnancov.
Ďalej každý učiteľ je povinný učiť podľa učebných osnov, porušenie alebo nesplnenie učebných osnov sa považuje za najhrubšie porušenie zákona a pri inšpekciách sa zistilo, že Mgr.Gašparová nevyučovala podľa učebných osnov. Všetci zamestnanci sú kontrolovaní, nielen ona, dokumentácie dokazujú, že inšpekcie boli urobené pri všetkých pedagógoch a dôsledky boli vyvodené voči každému, kto porušil vyučovací proces.
Čo sa týka drog na škole, nikdy sa tam drogy neobjavili a robia všetko pre to, aby sa to nikdy nestalo.
V ďalšom liste, čo sa týka klebiet o hromadnom odchode žiakov zo ZŠ len toľko, že riaditeľka školy doložila doklady s dôvodmi odchodu žiakov zo školy. Dôvody boli prečítané.
Uzavrela to tým, že toto všetko sú vnútorné veci ZŠ, pracovnoprávne vzťahy, ale nakoľko bola ZŠ obvinená verejne, treba to aj verejne vyvrátiť, očistiť a uviesť situáciu na pravú mieru.
Riaditeľka je na to všetko veľmi trpezlivá a dobre to psychicky znáša, riadenie školy je veľmi náročný proces a nie každý je kompetentný hodnotiť túto prácu.
Ing.G.Kovač – riaditeľka ZŠ bola na obecnom úrade, riešili spoločne túto situáciu a priniesla podklady o odchode žiakov zo ZŠ aj s odôvodnením. Dúfa, že sa počet žiakov v ZŠ bude zvyšovať aj výstavbou bytoviek. aj rozšírením a rekonštrukciou MŠ a bývalých jaslí.
M.Ďurtová – chodí aj po iných školách, chodia s vnučkou na športové podujatia a vidí ako sa správajú riaditelia ZŠ k deťom. Naša ZŠ veľmi podporuje deti v športe a aj v iných aktivitách.
Ing.B.Bajgar – podporuje názor I.Plachej, učebný proces je záležitosťou ZŠ, to, že do ZŠ chodí žiačka, ktorá sa liečila z drog, nevidí ako problém. Prečo by ako vyliečená nemohla chodiť do školy, je to jedno či bude chodiť ku nám, alebo niekam inam.
Doporučuje riaditeľke ZŠ, aby aspoň niekedy v októbri, keď sa predkladajú správy, aby sa zúčastnila zasadnutia OZ a oboznámila poslancov o činnosti a dianí v ZŠ.
Mgr.M.Hepnerová – každý rok predkladá správu na obecný úrad, je to jej povinnosť zo zákona, správu predkladá zriaďovateľovi ZŠ, teda starostovi. Ak si poslanci požadujú, aby správu predkladala aj na zasadnutí OZ, nevidí v tom problém, je ochotná prísť a správu predniesť. Len žiada, aby bola správa zaradená do programu ako samostatný bod a nie do bodu diskusie.
Drogy v ZŠ nie sú a nikdy ani neboli, nevie, čo sa všetko hovorí po obci. Robia v škole protidrogový program, rozvíjajú aktivity so sociálnym a obvodným úradom, s políciou.
ZŠ je na prvom mieste v okrese čo sa týka protidrogového programu.
Ak má niekto nejaké podozrenia, alebo informácie o drogách, treba to podať písomne na vedenie školy, alebo obce a nie riešiť to klebetami po obci, tým sa nikdy nič nevyrieši.
Nevie, ako to má chápať, ale môže to brať aj ako ubližovanie či očierňovanie, ba znevažovanie jej mena i mena ZŠ.
Jediné drogy, ktoré kedy na škole boli, tak boli použité na prednáške proti drogovej závislosti.
Môže to potvrdiť aj V.Matejov, ktorý bol na prednáške prítomný.
Ing.Bajgar – nechce ich v ničom obviňovať, to nemal v úmysle, ale je rád, že sa tým RŠ zaoberala a uviedlo sa to  na pravú mieru, chýbala mu len tá správa o činnosti a stave ZŠ.
Ing.G.Kovač – sprístupnenie správy nie je problém, treba si ju len vyžiadať k nahliadnutiu, je na obecnom úrade.
V.Matejov – súhlasí s pani riaditeľkou, o prevencii proti drogám a kriminalite sa už v ZŠ uskutočnilo veľmi veľa aktivít, bol pri tom.
Chcel ešte pripomenúť problém s pivnicou v ZŠ, či sa v tom už niečo riešilo.
Ing.G.Kovač – zajtra bude zasadnutie komisie, bude treba na to vyčleniť zrejme nejaké finančné prostriedky.
Mgr.M.Hepnerová – oficiálne podali žiadosť na zriaďovateľa a čakajú odpoveď na riešenie.
V.Oršula – je rád, že si to všetko vypočul, že sa konečne prejavili, len má dojem, že pani riaditeľka nevie predať svoju robotu. Mala by častejšie navštíviť zasadnutia OZ a informovať o činnosti v ZŠ.
P.Papánek – prišiel ako vyslanec dobrovoľného hasičského zboru. Niektorí občania i bývalí členovia DHZ reagovali na článok uverejnený v Informátore obce, kde sa dočítali o tom, že DHZ nemá vedenia a že nie je funkčné.
Vysvetlil históriu fungovania či nefungovania DHZ od roku 2010, DHZ prakticky fungoval len papierovo. Zišli sa v nedeľu na prvom stretnutí a dohodli sa, že postavia DHZ znova na nohy.
Predsedom DHZ sa stal Milan Šuňal, podpredsedom Dušan Kováč a on je členom výboru.
Je to dobrovoľná organizácia, kto nechce nemusí v nej pracovať. Posledné dva roky nenašli s obecným úradom spoločnú reč, bola to aj ich chyba a aj na strane obce. Členovia DHZ ani nevedeli, že boli zložené niektoré funkcie vedenia. Ale dvaja ľudia Rolinec a Mokoš, ktorí odstúpili nie sú vedenie, bol tam 5 –členný výbor.
Chcú doplniť výbor DHZ a vyvolať jednanie na obecnom úrade, mali by mať aj nejaké technické vybavenie a podobne. Chcú pracovať pre obec, bez nároku na odmenu.
Ing.G.Kovač – obec má záujem o fungovanie DHZ, funkcie sa vzdal Ing.Rolinec, ústne na zasadnutí OZ ešte v roku 2011, potom neskôr i Ing.Mokoš. Preto sa aj uverejnil článok v Informátore, aby boli všetci oboznámení o situácii v DHZ a o obnovenie jeho činnosti.
Minulý rok sa aj rekonštruovalo hasičské vozidlo a nie je pre koho. Môžu prísť na obecný úrad, dohodnú si stretnutie, aby mohli zasa znovu pracovať.
V.Oršula – zaujímal sa o termín a hodinu zasadnutia a o to, či sa môže aj on ako poslanec zúčastniť.
P.Papánek – o 15,00 hodine v hasičskej zbrojnici, môže prísť ktokoľvek.
T.Školna – je vytvorené aj nejaké zásahové družstvo?
P.Papánek – práve na tej schôdzi sa má doplniť členstvo vo výbore a určiť veliteľa zásahového družstva.
PaedDr.I.Plachá – upozornila ich, aby si prečítali dôkladne štatút obce, pretože si nemôžu robiť čo sami chcú, ale riadiť sa podľa neho a spolupracovať s OZ.
P.Papánek – ako môže dobrovoľnej organizácii niekto rozkazovať čo má robiť.
Ing.Ďanovský – asi tu zrejme prišlo k nejakému nedorozumeniu, bolo by dobré ozrejmiť si čo vlastne chcú byť, alebo budú. Dobrovoľný hasičský zbor alebo Dobrovoľná požiarna ochrana, pretože v týchto dvoch pomenovaniach je veľký rozdiel čo v organizácii, tak aj v štruktúre.
Voči okresnému združeniu nemajú zaplatené príspevky, chodia im odtiaľ prípisy o tom, že budú vylúčení z organizácie.
P.Papánek – zaregistrujú sa na MV, sami si budú všetko odvádzať.
Ing.Ďanovský – tak čo vlastne budú? Zbor či ochrana? Požiarna ochrana sa registruje na okrese, nie na MV.
Ing.J.Krett – stanovy obce sú iné, stáva sa, že v obciach fungujú vedľa seba dve rôzne požiarne družstvá založené na iných princípoch ako tu spomínal Ing.Ďanovský.
Určite si to zamieňajú s dvoma organizáciami, treba si to na schôdzi ujasniť čo vlastne sú, budú a podľa toho sa riadiť.
Ing.Ďanovský – obec by uvítala dobrý DHZ. Mali by doniesť zápisnice zo schôdzí DHZ, musia mať určitý počet členov, aby mohli o niečom hlasovať, nie nejakých päť.
J.Mihálik – všimol si, že sa spilujú v obci zasa ďalšie stromy, zaujíma ho, či sa budú vysádzať za ne aj nové stromy.
Ing.Ďanovský – samozrejme, vyplýva nám to zo zákona, vždy sa robí výsadba za vypílené stromy.
J.Mihálik – ešte sa informoval, či sa bude niečo robiť s pozemkami na odpredaj, či ich bude niekto udržiavať, alebo sa tam ide stavať.
Ing.Ďanovský – určite sa to bude riešiť a udržiavať ich stále treba.
V.Oršula – chceš si to kosiť pre seba?
J.Mihálik – niekto má o to záujem, preto sa pýta.
Ing.Ďanovský – nech si dá teda žiadosť a budú ju riešiť.
T.Školna – spýtal sa, kedy príde na OcÚ právnik ohľadom riešenia jeho prípadu.
Ing.G.Kovač – pán advokát bol dlhšie práceneschopný, riešil s nim právne veci najmä telefonickým rozhovorom. Na budúci týždeň sa ohlásil, aj on s ním potrebuje riešiť nejaké obecné záležitosti, dá mu vedieť. Ešte informoval o začatých rekonštrukčných prácach na budove MŠ a bývalých jaslí, o pár mesiacov to bude hotové, takže sa predpokladá, že od nového školského roka, septembra môže MŠ prijať väčší počet detí do zariadenia.
Vo vybavovaní je aj prevod bytoviek do vlastníctva obce, žiadosť o dotácie je podaná, čaká sa na vyjadrenie komisie, ktorá príde objekty pozrieť, dá k tomu vyjadrenie a už sa bude len čakať na financie. Po pár mesiacoch budeme oslovovať žiadateľov o byty a postupne ich prenajímať uzavretím nájomnej zmluvy.
Ing.Bajgar – informoval sa, či bola podaná výzva na nového audítora.
Ing.G.Kovač – dobre, že to pripomenul, účtovníčka ešte pripravovala nejaké podklady, ak to má hotové, určite sa to zverejní. Dozrie na to.

K bodu č.9 - Uznesenia.
10/13 Obecné zastupiteľstvo schvaľuje – program rokovania obecného zastupiteľstva podľa predneseného návrhu.
11/13 Obecné zastupiteľstvo volí – návrhovú komisiu v zložení : predseda I. Plachá, členovia B. Bajgar, V. Matejov.
Obecné zastupiteľstvo berie na vedomie – 
-	kontrolu plnenia uznesení z rokovania dňa 16. 1. 2013,
-	správu o kontrolnej činnosti za rok 2012,
-	správy predsedov komisií OZ za rok 2012,
-	diskusné príspevky občanov a poslancov OZ.

K bodu č.10 - Záver.
Ing.G.Kovač – poďakoval všetkým prítomným za účasť, zaželal ešte príjemný večer a ukončil druhé zasadnutie OZ o 19,00 hodine.

Overovatelia zápisnice:
Mgr.I.Melišková               ........................................

V.Matejov                         .........................................

Zapísala:
Viera Hulínyiová               ..........................................

V Zem.Kostoľanoch
Dňa: 22. 2. 2013

                                                                                                                    Ing.Goran Kovač                                                                                                
                                                                                                                    zástupca starostu